**Borat** (tyyliteltynä **BORДT**) on Larry Charlesin ohjaama ja Sacha Baron Cohenin tähdittämä yhdysvaltalainen komedia vuodelta 2006.

Elokuva on pseudodokumentti Baron Cohenin esittämästä fiktiivisestä kazakstanilaisesta toimittajasta Boratista, joka lähetetään Yhdysvaltoihin kuvaamaan dokumenttielokuvaa maansa kansalaisia varten.

Tuotanto
--------

Elokuvan budjetti oli 18 miljoonaa dollaria. Elokuvalla oli ylimalkainen käsikirjoitus, mutta suuri osa kohtauksista on improvisoituja. Pääosan esittäjä Sacha Baron Cohen oli koko kuuden viikon kuvausten ajan aamusta iltaan roolihahmossaan, koska hän ei halunnut paljastua, ja koska elokuvaan sopivia tilanteita tuli usein eteen yllättäen. Elokuvaa varten kuvattiin materiaalia yhteensä yli 400 tuntia.

Elokuvaan päätyneille ihmisille oli kerrottu, että kyseessä on televisio-ohjelma, joka näytettäisiin vain Kazakstanin televisiossa. Muutama haastatelluksi kaavailtu amerikkalainen kuitenkin tunnisti Baron Cohenin nähtyään *Da Ali G Show’n* HBO:lla. Etelävaltioissa Baron Cohen oli kuitenkin melko tuntematon, ja etelävaltiolaiset olivat muutenkin hyvin halukkaita puhumaan amerikkalaisuudesta Boratille.

Joissain kohtauksissa Borat saa haastateltavansa paljastamaan oman ennakkoluuloisuutensa, antisemitisminsä, homofobiansa ja sovinisminsa. Joissain kohtauksissa Borat vain joutuu epätavallisiin tilanteisiin, kuten kristilliseen herätyskokoukseen, tai hän tuhoaa vahingossa antiikkikaupan tavaroita tai käyttäytyy moukkamaisesti päivällisellä.

Elokuvan tärkeimmistä hahmoista näyttelijöitä olivat Boratin lisäksi Boratin tuottaja Azamat sekä musta prostituoitu Luenell. Myös Boratin rakkauden kohde, näyttelijä Pamela Anderson oli tiettävästi mukana juonessa. Alkukohtauksissa esiintyvä kazakstanilainen kylä oli asukkaineen todellisuudessa köyhä romanialainen Glodin kylä. Kazakin kielenä Baron Cohen puhuu elokuvassa hepreaa ja Azamatia esittävä Ken Davitian armeniaa.

Julkaisu
--------

Elokuva sai ensi-iltansa Belgiassa 1. marraskuuta 2006 ja 3. marraskuuta mennessä Yhdysvalloissa, Kanadassa ja neljässätoista Euroopan maassa. Boratin lipputulot Pohjois-Amerikassa avausviikonloppuna olivat 26,4 miljoonaa Yhdysvaltain dollaria, joka on kaikkien aikojen suurin elokuvalle, jota on esitetty alle 1 000 elokuvateatterissa.

Vastaanotto
-----------

Elokuva herätti ristiriitaisia tunteita. Kazakstanin hallitus suuttui tavasta, jolla Kazakstan elokuvassa esitettiin. Antisemitismin vastainen Anti-Defamation League ei pitänyt Boratin äärimmäisestä antisemitismistä, vaikka ymmärsikin sen olevan satiiria. Monet amerikkalaiset näyttelijät asettuivat puolustamaan Baron Cohenia. Moni elokuvaan päätynyt nosti tai yritti nostaa elokuvan tekijöitä vastaan kanteen, mukaan lukien romanialainen Glodin kylä.

Sacha Baron Cohen *Boratista* saamansa Golden Globe -palkinnon kanssa vuonna 2007.
Elokuvalle myönnettiin palkintoja ja ehdokkuuksia, kuten:

* Oscar-palkintoehdokkuus parhaasta alkuperäisestä käsikirjoituksesta.
* Golden Globe parhaasta miespääosasta komedia/musikaalielokuvassa ja ehdokkuus parhaasta komediasta tai musikaalista.

Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi *Boratin* kaikkien aikojen sadan parhaan komedian listalle.

Lähteet
-------

* Tracy, Kathleen: *Sacha Baron Cohen: The Unauthorised Biography*. JR Books, 2008. ISBN 9781906217464.

### Viitteet

1. ↑  Tracy 2008, s. 207–208.
2. ↑  Tracy 2008, s. 228–229.
3. ↑  Tracy 2008, s. 211–213.
4. ↑  Tracy 2008, s. 216–219.
5. ↑  Tracy 2008, s. 220–228.
6. ↑  Borat's unwitting "co-stars" speak out *Reuters*.  20.1.2007. Viitattu 13.4.2022. (englanniksi)
7. ↑  Priscila Rosa: Borat 2: What Language Borat & His Daughter Speak In The Movie *Screen Rant*.  25.10.2020. Viitattu 25.7.2023.
8. ↑  Tracy 2008, s. 236–237.
9. ↑  Tracy 2008, s. 241–243.
10. ↑  Tracy 2008, s. 249–255.
11. ↑  Blauvelt, Christian: The 100 greatest comedies of all time  22.8.2017. BBC. Viitattu 22.8.2017.

Dokumentit
----------

* *Kun Borat tuli kaupunkiin*, hollantilaisen Mercedes Stalenhoefin ohjaama dokumentti Borat-filmin vaikutuksesta ja vastaanotosta kuvauspaikkana toimineessa Glodin kylässä.

Aiheesta muualla
----------------

* Elokuvan virallinen sivusto (Arkistoitu – Internet Archive)
* Arvostelu: FilmGoer